
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
Sistemul administraţiei penitenciare în România este constituit din Administraţia Naţională a Penitenciarelor
 şi unităţile subordonate, considerate instituţii publice de apărare, ordine publică şi siguranţă naţională ale statului. Administraţia Naţională a Penitenciarelor este un serviciu public care contribuie la apărarea ordinii publice şi a siguranţei naţionale prin asigurarea pazei, escortării, supravegherii, aplicarea regimului de detenţie şi organizarea de activităţi de asistenţă socială şi educaţie destinate reinserţiei sociale a persoanelor private de libertate. 

Activitatea Administraţiei Naţionale a Penitenciarelor este coordonată direct de către Ministrul justiţiei şi se desfăşoară în conformitate cu prevederile Constituţiei României, Declaraţiei Universale a Drepturilor Omului, Convenţiei pentru apărarea drepturilor omului şi a libertăţilor fundamentale, cu recomandările Consiliului Europei cu privire la tratamentul deţinuţilor, cu dispoziţiile Legii nr. 293/2004 privind Statutul funcţionarilor publici cu statut special din Administraţia Naţională a Penitenciarelor, Legii nr. 51/1991 privind siguranţa naţională a României şi legislaţiei privind executarea pedepselor. 
Sistemul administraţiei penitenciare este un serviciu public cu un rol social deosebit, determinat de funcţiile sale de formare a unei atitudini corecte faţă de muncă, faţă de ordinea de drept şi faţă de regulile de convieţuire socială a persoanelor private de libertate. Acest rol devine vizibil în context social, în special în momentul producerii unor evenimente negative. De aceea se pune accentul pe importanţa modului de organizare şi coordonare a activităţilor de executare a pedepselor privative de libertate, pe asigurarea pazei, escortării şi supravegherii persoanelor private de libertate.

Administraţia Naţională a Penitenciarelor are obligaţia de a asigura ordinea şi disciplina locurilor de detenţie în condiţiile creării unui climat care să respecte demnitatea persoanelor private de libertate.

Administraţia Naţională a Penitenciarelor trebuie să evalueze permanent nevoile de asistenţă socială, educaţie şi terapeutice ale persoanelor private de libertate, acest proces constituind baza strategiei de reintegrare socială a acestora. Activitatea de pregătire şcolară şi de calificare a persoanelor private de libertate, coordonarea şi planificarea etapelor şi a programelor educaţionale sunt activităţi curente desfăşurate în cadrul sistemului pentru realizarea funcţiei educative şi de asistenţă psiho-socială.
La nivelul sistemului administraţiei penitenciare se organizează şi sunt supravegheate activităţile privind asigurarea dreptului la asistenţa medicală a persoanelor private de libertate. Pentru realizarea acestei funcţii sistemul administraţiei penitenciare utilizează personal de specialitate, o baza materială proprie şi proceduri similare sistemului sanitar public.
Pentru a realiza toate aceste funcţii, personalul din cadrul sistemului administraţiei penitenciare trebuie să fie selectat şi evaluat pe baza unor criterii specifice activităţii pe care urmează să o desfăşoare şi să beneficieze de formare şi perfecţionare profesională continuă. În egală măsură, Administraţia Naţională a Penitenciarelor beneficiază de patrimoniul propriu prin care se asigură condiţiile materiale necesare desfăşurării activităţii unităţilor penitenciare. La nivelul Administraţiei Naţionale a Penitenciarelor se evaluează şi planifică, în funcţie de obiectivele sistemului administraţiei penitenciare, priorităţile şi resursele materiale şi financiare şi se elaborează programe anuale şi de perspectivă pentru investiţii şi reparaţii capitale ale spaţiilor de deţinere.

Legislaţie penală şi execuţional penală 

Codul penal al României
Codul de procedură penală
Legea nr. 275/2006 privind executarea pedepselor şi a măsurilor dispuse de organele judiciare în cursul procesului penal
Hotărârea Guvernului nr. 1897/2006 pentru aprobarea Regulamentului de aplicare a Legii nr. 275/2006 
OMJ   nr. 2714/C/2008 privind durata şi periodicitatea vizitelor, greutatea şi numărul pachetelor, precum şi categoriile de bunuri ce pot fi primite, cumpărate, păstrate şi folosite de persoanele aflate în executarea pedepselor privative de libertate
OMJ nr. 1676/C/2010 pentru aprobarea Regulamentului privind siguranţa locurilor de deţinere
Anexe Regulamentul privind siguranţa locurilor de deţinere
OMJ nr. 432/2010 pentru aprobarea instrucţiunilor privind evidenţa nominală şi statistică a persoanelor private de libertate 
OMJ nr. 2199/2011 pentru aprobarea Regulamentului privind desfăşurarea activităţilor educative în penitenciar
OMJ nr. 420/2011 privind condiţiile în care persoanele condamnate pot presta muncă pe bază de voluntariat
OMJ nr. 429/C/2012 privind asigurarea asistenţei medicale  în penitenciare
OMJ nr. 1072/2013 privind asistenţa religioasă a deţinuţilor
Decizia ANP nr. 438/2013 pentru aprobarea recompensării deţinuţilor pe baza sistemului de creditare
Legislaţie internaţională
26. Declaraţia Universală a Drepturilor Omului din 10 decembrie 1948 adoptat de Adunarea Generală a Organizaţiei Naţiunilor Unite;
27. Convenţia pentru apărarea Drepturilor Omului şi a Libertăţilor fundamentale amendată de Protocolul nr. 11 însoţită de Protocolul adiţional şi de Protocoalele nr. 4, 6, 7, 12 şi 13;
28. Convenţia împotriva torturii şi altor pedepse şi tratamente cu cruzime, inumane sau degradante.
29. Decizia - Cadru 2008/2009/ JAI din 27.11.2008 a Consiliului Uniunii Europene privind aplicarea principiului recunoaşterii reciproce în cadrul hotărârilor judecătoreşti în materie penală în UE
Recomandări internaţionale

30. Ansamblul de principii pentru protejarea tuturor persoanelor supuse unei forme oarecare de detenţie sau încarcerare;
31. Ansamblul de reguli minime pentru tratamentul deţinuţilor;
32. Regulile europene pentru penitenciare;
33. Ansamblul regulilor minime ale Naţiunilor Unite cu privire la administrarea justiţiei pentru minori (Regulile de la Beijing);
34. Recomandarea nr. R (89) 12 cu privire la educaţia în penitenciare;
35. Recomandarea nr. R (87) 3 a Comitetului de Miniştri ai statelor membre referitoare la Regulile Penitenciare Europene. 

36. Recomandarea nr. R (97)12 OF THE COMMITTEE OF MINISTERS TO MEMBER STATESa Comitetului de Miniştri către statele membre ON STAFF CONCERNED WITH THE IMPLEMENTATION OF SANCTIONS AND MEASURES privind personalul implicat în implementarea sancţiunilor şi măsurilor.
Analiza funcţiilor sistemului administraţiei penitenciare din perspectiva modului real în care acestea sunt realizate relevă faptul că majoritatea activităţilor aflate în competenţa Administraţiei Naţionale a Penitenciarelor au nevoie de intervenţia managementului pentru a deveni eficiente. Acest proces este cu atât mai complex cu cât în perioada viitoare, atât pe termen scurt, cât şi pe termen mediu şi lung, sistemul administraţiei penitenciare va fi supus presiunii unor factori interni şi externi.

În ceea ce priveşte factorii interni, pe termen scurt, principala presiune este cauzată de recesiunea economico-financiară care poate avea multiple efecte, inclusiv creşterea ratei criminalităţii. În acest sens, sistemul administraţiei penitenciare trebuie să fie pregătit pentru primirea şi asigurarea condiţiilor de executare a pedepselor privative de libertate la care sunt supuse persoanele condamnate la închisoare, cu atât mai mult cu cât un indicator expresiv îl reprezintă rata infracţionalităţii, în creştere în ultima perioadă. Pe termen lung, sistemul administraţiei penitenciare trebuie să fie pregătit pentru primirea şi asigurarea condiţiilor de executare a pedepselor privative de libertate pentru cetăţenii români condamnaţi în străinătate care urmează să execute pedepsele privative de libertate în penitenciarele româneşti.
Factorii externi care pot influenţa negativ activitatea sistemului administraţiei penitenciare ţin de sistemul organizaţional, ca tot unitar, dar şi de elemente componente ale acestuia. Astfel, sistemul organizaţional actual necesită, la nivelul managementului, un organism de management participativ care să includă şi directorii de unităţi. În ceea ce priveşte practicile manageriale generale şi specifice sistemului administraţiei penitenciare, acestea nu pot asigura un sistem coerent de raportare, urmărire şi monitorizare a deciziilor şi performanţelor. Din punct de vedere organizatoric, directorul general este grevat de ponderea ierarhică ridicată, consumatoare de timp şi energie, iar subdiviziunile organizatorice nu respectă în totalitate principiul omogenităţii grupării activităţilor. De asemenea, o problemă importantă este ineficacitatea sistemului în a implementa măsuri incluse în documente strategice.
În ceea ce priveşte elementele componente ale sistemului organizaţional, acestea au fost grupate în funcţii de bază şi funcţii suport. În categoria funcţiilor de bază au fost analizate reintegrarea socială, siguranţa, paza şi escortarea şi respectiv, asistenţa medicală. În categoria funcţiilor suport au fost analizate resursele umane, suportul economico-administrativ, comunicarea, juridicul, funcţia de cooperare şi elaborare-implementare programe, prevenirea corupţiei şi criminalităţii în mediul penitenciar, inspecţia penitenciară şi respectiv, tehnologia informaţiei şi comunicaţii. 
1. Reintegrare socială

Analiza domeniului reintegrării sociale a scos în evidenţă următoarele aspecte:

a. Domeniul reintegrării sociale dispune de personal calificat, numărul fiind, însă, insuficient pentru a creşte calitatea lucrului cu persoanele private de libertate. 

b. Atractivitatea programelor de formare profesională este scăzută, o cauză fiind lipsa unei politici de reintegrare coerente, adaptată la nevoile persoanelor private de libertate şi mediului extern.

c. Standardizarea domeniului de reintegrare socială se găseşte într-un stadiu incipient, fiind necesară actualizarea procedurilor specifice, definirea unor indicatori de performanţă de sistem, precum şi a unor standarde de calitate.

d. Resursele materiale şi financiare (nivelul de accesibilitate și utilizare al acestora) insuficiente desfăşurării activităţilor specifice domeniului reintegrare socială influențează negativ calitatea şi cantitatea rezultatelor
e. Demersurile specifice de educație și asistență psihosocială sunt destinate pregătirii persoanelor private de libertate în vederea reintegrării socială și sunt derulate exclusiv în perioada executării pedepselor privative de libertate. Nu există o subdiviziune organizatorică (ci numai persoane care au şi astfel de atribuţii) în cadrul Administraţiei Naţionale a Penitenciarelor, care să se ocupe cu promovarea imaginii persoanelor private de libertate în societate şi în rândul angajatorilor, în vederea unei reintegrări sociale mai eficace. Nu există o politică integrată de reinserție socială, asumată la nivel național, care să includă responsabilităţi interinstituţionale în domeniul asistenței postpenale.
2. Siguranţa deţinerii

Documentul Analiza diagnostic a sistemului penitenciar care a stat la baza elaborării prezentei Strategii a relevat următoarele aspecte:
a. Bugetul insuficient nu permite dezvoltarea sustenabilă a sistemului administraţiei penitenciare potrivit legislaţiei actuale privind regimurile de executare a pedepselor privative de libertate.
b. Sistemul de siguranţă, pază şi escortare dispune de mijloace materiale învechite care nu pot garanta siguranţa detenţiei pentru toate persoanele private de libertate punând, în acelaşi timp, în pericol, viaţa personalului din sistem, dar şi a populaţiei din afara sistemului penitenciar.

c. Condiţiile de detenţie rămân precare, existând riscul creşterii numărului de persoane private de libertate cu afecţiuni dobândite în timpul perioadei de detenţie sau chiar al declanşării unor epidemii.

d. Normele şi instrucţiunile privind siguranţa deţinerii nu sunt însoţite întotdeauna de un control riguros, dovadă fiind numărul mare de obiecte/substanţe interzise introduse în spaţiile de deţinere. Este necesară adaptarea continuă a normelor privind siguranţa deţinerii în funcţie de situaţia de fapt.

3. Asistenţă medicală

Documentul Analiza diagnostic a sistemului penitenciar care a stat la baza elaborării prezentei Strategii a reliefat următoarele aspecte specifice domeniului medical:

a. Personalul medical cu studii superioare este insuficient în raport cu numărul persoanelor private de libertate, în condiţiile în care standardele medicale recomandă 30 de consultaţii pe zi, în sistemul medical penitenciar existând situaţii de un cadru medical cu studii superioare la 500 deţinuţi, cu peste 100 de consultaţii pe zi pentru un cadru medical.
b. Fondurile bugetare alocate sistemului medical penitenciar, altele decât salariile personalului, nu acoperă necesarul privind dotarea cabinetelor medicale conform standardelor impuse de Ministerul Sănătăţii. 

c. Sistemul medical penitenciar nu dispune de o politică în domeniu, explicită, pe termen mediu şi însoţită de indicatori de sistem care să măsoare rezultatele şi să fundamenteze intervenţiile oportune.

4. Resurse umane

În domeniul resurselor umane din sistemul administraţiei penitenciare au fost identificate următoarele:
a. Nu există o strategie de resurse umane pe termen mediu care să fie elaborată în colaborare cu managerii din Administraţia Naţională a Penitenciarelor şi unităţile penitenciare.

b. Este necesară dezvoltarea unor indicatori de performanţă diferenţiaţi după specificul postului, care să stea la baza procesului de evaluare a performanţelor profesionale individuale susţinută de informarea şi explicarea acestor indicatori personalului.

c. Se impune formarea personalului de resurse umane în domeniul politicilor de resurse umane în vederea trecerii de la o gestiune cotidiană a personalului la un management strategic al resurselor umane.
d. Gestionarea personalului nu este susţinută de aplicaţii informatice care să faciliteze fundamentarea deciziei în timp util şi pe baza unor date fiabile.
5. Economico-administrativ

Documentul Analiza diagnostic a sistemului penitenciar care a stat la baza elaborării prezentei Strategii a evidenţiat următoarele:

a. Ponderea cheltuielilor de personal a depăşit în anii 2007 şi 2008 ani 65% din bugetul total în detrimentul cheltuielilor cu bunurile şi serviciile şi a celor de capital. O reechilibrare a bugetului, concomitent cu adoptarea unei politici financiare judicioase în ceea ce priveşte bunurile şi serviciile şi o politică investiţională coerentă se constituie în premise viabile de dezvoltare durabilă a sistemului administraţiei penitenciare.
b. Capacitatea demonstrată a Administraţiei Naţionale a Penitenciarelor de a obţine venituri din folosirea la muncă a persoanelor private de libertate este un argument solid pentru a dezvolta o politică financiară distinctă, dar integrată în ansamblul indicatorilor ce definesc condiţiile de detenţie ale persoanelor private de libertate. 

6. Comunicare (Relaţii publice şi Mass-media)

Din documentul Analiza diagnostic a sistemului penitenciar care a stat la baza elaborării prezentei Strategii se desprinde concluzia că personalul din domeniul relaţiilor publice şi comunicării este insuficient şi necesită formare profesională de specialitate.


   7. Tehnologia informaţiei şi comunicaţii
Din documentul Analiza diagnostic a sistemului penitenciar care a stat la baza elaborării prezentei Strategii se desprind următoarele concluzii:

a. Aplicaţiile care centralizează date la nivelul Administraţiei Naţionale a Penitenciarelor sunt în număr redus, atât în ceea ce priveşte funcţiile suport, cât, mai ales, funcţiile de bază ale sistemului administraţiei penitenciare. Această situaţie afectează obţinerea de date şi informaţii în timp real necesare fundamentării riguroase a deciziilor conducerii Administraţiei Naţionale a Penitenciarelor.

b. Domeniul IT din sistemul administraţiei penitenciare nu este riguros normat prin proceduri specifice proprii aplicaţiilor informatice.

c. Ponderea posturilor vacante din domeniul IT este de 40%. Această lipsă de personal poate afecta, în ultimă instanţă, transmiterea datelor şi informaţiilor în timp util şi astfel, procesul decizional.

8. Cooperare şi programe

Documentul Analiza diagnostic a sistemului penitenciar care a stat la baza elaborării prezentei Strategii a relevat următoarele aspecte cu care se confruntă Serviciul Cooperare şi programe:

a. Personalul serviciului, chiar dacă insuficient, este motivat, pregătit şi eficient în ceea ce priveşte atragerea de fonduri cu finanţare externă. Transferul de abilităţi la nivelul unităţilor penitenciare poate spori volumul fondurilor cu finanţare externă atrase în sistem.

b. Resursele financiare destinate organizării de evenimente internaţionale sunt limitate fapt ce îngreunează introducere în sistemul administraţie penitenciare de abilităţi specifice.

c. Aspectele de natură organizatorică şi logistică (lipsă spaţiu, lipsă mijloace de transport pentru protocol etc.) afectează eficienţa şi eficacitatea muncii.

9. Juridic

În ceea ce priveşte problemele cu care se confruntă compartimentul juridic, au fost constatate următoarele:

a. Proiectele de acte normative elaborate la nivelul serviciului juridic nu sunt însoţite de documente de politică publică/analize de impact din care să rezulte însăşi necesitatea adoptării acelor proiecte.

b. Nivelul actual de consultare a factorilor interesaţi poate fi îmbunătăţit prin crearea de noi canale de comunicare externă şi internă.

10. Prevenirea criminalităţii şi terorismului în mediul penitenciar

Domeniul prevenirii criminalităţii şi terorismului în mediul penitenciar se confruntă cu următoarele probleme:

1. Instrumentele specifice de desfăşurare a activităţii de obţinere, verificare, prelucrare, gestionare şi valorificare a datelor şi informaţiilor din mediul penitenciar necesită dezvoltare atât din punct de vedere calitativ, cât şi cantitativ.

2. Este necesară creşterea gradului de operaţionalizare a Compartimentului Studii şi Programe Preventive  din cadrul Direcţiei Prevenirea Criminalităţii şi Terorismului.

3. Fondurile destinate pregătirii personalului de specialitate sunt insuficiente în raport cu numărul de personal la nivel naţional şi nevoile de formare.

4. Nu există cadru legislativ şi o structură în cadrul Direcţiei Prevenirea Criminalităţii şi Terorismului care să desfăşoare exclusiv activităţi care să vizeze integritatea personalului Administraţiei Naţionale a Penitenciarelor.

11. Inspecţia penitenciară

Din documentul Analiza diagnostic a sistemului penitenciar se desprind următoarele concluzii:

a. Lipsa personalului face dificilă derularea de controale tematice, în condiţiile în care inspecţiile generale programate au prioritate. Acest lucru poate împiedica descoperirea acelor deficienţe de detaliu ale domeniului controlat.

b. Există o formă incipientă a unui sistem unitar de raportare a stadiului implementării măsurilor dispuse în urma efectuării controalelor, către conducerea Administraţiei Naţionale a Penitenciarelor. Este importantă îmbunătăţirea acestuia şi permanentizare aplicării lui în vederea facilitării intervenţiei factorilor decizionali de la nivel central în timp util. 
c. Instrumentarul metodologico-managerial specific activităţii de control nu este diseminat şi la nivelul tuturor unităţilor penitenciare. Cunoaşterea acestuia de către directorii unităţilor penitenciare ar contribui la urmărirea mai facilă, de către aceştia, a asigurării conformităţii activităţii conduse.

d. Nu a fost identificat un sistem de indicatori globali de sistem care să permită compararea activităţii cu o bază obiectivă de raportare.
Din prezentarea problemelor cu care se confruntă sistemul penitenciar se conturează, astfel, patru mari domenii de intervenţie:
1. Management organizaţional – în acest domeniu sunt cuprinse intervenţiile de remediere şi anticipare a problemelor identificate în zona sistemului organizaţional şi al funcţiilor suport (resurse umane, economico-administrativ, comunicare, juridic, cooperare şi programe, prevenirea corupţiei şi criminalităţii în mediul penitenciar, inspecţia penitenciară). Intervenţiile de natură strategică asupra acestui domeniu trebuie să fie subsumate unor principii precum coerenţa sistemului, profesionalism, eficacitate şi eficienţă.
2. Reintegrare socială – reprezintă pilonul de bază al asigurării tranziţiei între perioada de detenţie şi cea de reinserție în viaţa comunităţii. Gradul în care lucrătorii din domeniul reintegrare socială se implică în colaborare cu alte sectoare de activitate, în ciclul primire-formare-eliberare, condiţionează creșterea șanselor de reintegrare a persoanei private de libertate în societate, cu riscuri diminuate de recidivă. Este nevoie de o nouă abordare, orientată deopotrivă către persoana privată de libertate şi către finalizarea demersurilor de incluziune socială, prin contribuția altor instițuții, al căror obiect de activitate îl reprezintă asistența postpenală, consecutiv demersurilor derulate în perioada execuțional-penală. Rezultatul trebuie să se concretizeze într-o strategie coerentă, asumată de toate instituţiile cu atribuţii în domeniul reintegrării sociale.
3. Siguranţă, pază şi escortare – reprezintă pilonul de bază al garantării drepturilor atât pentru persoanele private de libertate, cât şi pentru comunitate prin prevenirea conflictelor între deţinuţi, prevenirea tentativelor de evadare şi a celor de părăsire a locului de muncă, agresare a personalului de supraveghere şi pază etc. Această funcţie a sistemului penitenciar necesită o atenţie deosebită din punct de vedere financiar şi al formării personalului operativ. O viitoare abordare strategică a acestui domeniu trebuie să ţină seama în mod imperativ de aceste două aspecte: alocare de fonduri financiare şi pregătirea personalului.
4. Asistenţă medicală – condiţiile specifice mediului privativ de libertate impun existenţa unor politici de sănătate adaptate acestui sistem. Viitoarele intervenţii în acest domeniu trebuie să aibă un caracter strategic, iar acest domeniu trebuie să fie considerat unul din cele patru domenii prioritare ale sistemului administraţiei penitenciare.

Misiune şi Obiective strategice

MISIUNE

Administraţia Naţională a Penitenciarelor este serviciul public responsabil cu aplicarea regimului de detenţie şi cu asigurarea intervenţiei recuperative, în condiţii care garantează respectarea demnităţii umane, facilitând responsabilizarea şi reintegrarea în societate a persoanelor private de libertate şi contribuind la creşterea gradului de siguranţă a comunităţii, menţinerea ordinii publice şi securităţii naţionale.

OBIECTIVE STRATEGICE

Obiectivul Strategic nr. 1 - Garantarea siguranţei sistemului administraţiei penitenciare
Garantarea siguranţei locurilor de detenţie
 este una dintre responsabilităţile principale ale Administraţiei Naţionale a Penitenciarelor. Siguranţa locului de deţinere este un concept care se referă la toate activităţile desfăşurate de administraţia penitenciară în scopul supunerii persoanelor private de libertate unor restricţii legale în ceea ce priveşte libertatea de mişcare, astfel încât să fie împiedicată sustragerea lor de la executarea sancţiunilor privative de libertate, precum şi pentru protejarea vieţii, integrităţii corporale şi sănătatea acestora, a personalului şi a altor persoane care intră în contact direct cu sistemul administraţiei penitenciare.
Activităţile desfăşurate de administraţia penitenciară pentru realizarea siguranţei deţinerii constau în luarea măsurilor de pază, escortare, însoţire şi supraveghere, precum şi de menţinere a ordinii şi disciplinei în rândul persoanelor private de libertate, care urmăresc ca:
a) toate penitenciarele să fie conforme în ceea ce priveşte sistemele de siguranţă a perimetrului, a secţiilor de deţinere şi a locurilor în care au acces persoanele private de libertate;
b) accesul şi circulaţia persoanelor private de libertate în interiorul şi în afara penitenciarului să se efectueze în conformitate cu dispoziţiile legii;
c) accesul şi circulaţia altor persoane şi a autovehiculelor în interiorul penitenciarului să fie limitat la strictul necesar;
d) locurile şi momentele vulnerabile din penitenciar să fie gestionate în mod eficient;
e) percheziţiile pentru descoperirea obiectelor interzise şi descurajarea ameninţărilor la adresa securităţii penitenciarului să fie executate periodic;
f) controlul antiterorist şi de specialitate să se efectueze asupra tuturor persoanelor şi autovehiculelor care intră în penitenciar;
g) folosirea mijloacelor de imobilizare să fie autorizată numai în cazurile strict prevăzute de lege.

Impactul aşteptat prin realizarea acestui obiectiv este crearea unui sistem penitenciar sigur pentru persoanele private de libertate şi comunitate.
Obiectivul Strategic nr. 2 – Educaţie şi asistenţă psihosocială adaptate nevoilor persoanelor private de libertate
Reintegrarea socială a persoanelor condamnate la pedepse privative de libertate reprezintă un proces care îşi are începuturile în faza execuţional – penală. Un rol esenţial al serviciului penitenciar este acela al pregătirii persoanelor private de libertate pentru perioada post-detenţie. Pentru atingerea acestui obiectiv este necesară corelarea nevoilor persoanelor private de libertate aflate în custodie cu oferta recuperativă şi demersul de incluziune socială realizat în colaborare cu alte instituţii implicate. Totodată, pentru succesul componentei de reintegrare socială este necesar concursul comunităţilor locale în derularea acestui tip de activitate, în dubla lor calitate: de parteneri ai serviciului penitenciar şi de beneficiari ai întregului proces de reinserţie socială. 

Acest obiectiv va conduce la reducerea riscului de recidivă şi va fi realizat prin:
a) adaptarea activităţilor şi programelor educaţionale şi de asistenţă psihosocială la nevoile persoanelor private de libertate; 
b) conştientizarea de către comunitate a importanţei reintegrării sociale a persoanelor care au executat pedepse privative de libertate şi implicarea reprezentanţilor acesteia în procesul de reducere a riscului de recidivă;
c) creșterea parametrilor calitativi ai ofertei de programe şi activităţi de educaţie şi asistenţă psihosocială derulate, în vederea includerii unui număr cât mai mare de persoane private de libertate în demersuri recuperative adaptate nevoilor individuale identificate, precum și cerințelor societății 

Impactul aşteptat prin realizarea acestui obiectiv este creşterea gradului de reintegrare socială a persoanelor private de libertate şi reducerea numărului de evenimente negative în sistemul penitenciar.
Obiectivul Strategic nr. 3 – Asistenţă medicală de calitate pentru persoanele private de libertate, protejarea şi promovarea sănătăţii, precum şi prevenirea îmbolnăvirilor
Mediul de viaţă al sistemului penitenciar este recunoscut ca fiind unul cu necesităţi medicale specifice. Comportamentul agresiv al unor persoane private de libertate, precaritatea educaţiei igienico-sanitare în rândul acestora, riscul crescut al transmiterii bolilor de natură sexuală, starea precară a condiţiilor de detenţie în unele unităţi penitenciare sunt factori care condiţionează menţinerea şi protejarea sănătăţii  persoanelor private de libertate de existenţa unui sistem medical adaptat mediului penitenciar. 
Pentru a asigura un act medical de calitate şi un sistem medical performant, se urmăreşte:
a) asigurarea resurselor materiale necesare desfăşurării activităţii medicale;

b) dezvoltarea programelor de prevenire a îmbolnăvirilor, de educaţie igienico-sanitară, precum şi de promovare a sănătăţii în rândul persoanelor private de libertate;
c) colaborarea eficientă cu sistemul sanitar public.
Impactul aşteptat prin realizarea acestui obiectiv este reducerea morbidităţii şi mortalităţii în rândul persoanelor private de libertate, în condiţii specifice sistemului penitenciar şi în concordanţă cu evoluţia acestor indicatori în populaţia generală
Obiectivul Strategic nr. 4 – Transparenţă şi imagine reală a sistemului penitenciar, la nivelul societăţii
În mod frecvent, cazurile relatate de mass-media cu privire la sistemul penitenciar sunt axate pe prezentarea tarelor acestui sistem inducându-se astfel, la nivelul societăţii, o imagine negativă. Comunicarea cu toţi factorii comunităţii, asigurarea transparenţei deciziilor şi acţiunilor cu impact semnificativ asupra sistemului penitenciar, precum şi îmbunătăţirea cadrului organizatorico-funcţional al acestui segment sunt esenţiale pentru o imagine reală a sistemului administraţiei penitenciare.

Acest obiectiv va fi realizat prin: 

a) creşterea vizibilităţii acţiunilor cu impact pozitiv;

b) îmbunătăţirea comunicării cu partenerii sociali şi mass-media;

c) asigurarea prezentării unei imagini obiective a sistemului administraţiei penitenciare.
Impactul aşteptat prin implementarea acestui obiectiv este creşterea conştientizării de către societate asupra rolului sistemului administraţiei penitenciare.
Obiectivul Strategic nr. 5 – Management instituţional performant 
În cadrul sistemului administraţiei penitenciare funcţionează, în prezent, peste 12500 de angajaţi care asigură realizarea activităţilor aferente aplicării regimului de detenţie pentru peste 27000 persoane aflate în executarea unor pedepse privative de libertate. Administrarea eficientă a sistemului administraţiei penitenciare implică nu doar o viziune strategică a echipei de conducere a instituţiei, ci şi implementarea unui sistem decizional bazat pe obţinerea susţinerii din partea personalului în situaţia adoptării de măsuri cu impact major asupra sistemului. Acest lucru va conduce la performanţă şi la atingerea obiectivelor, prin asocierea resurselor necesare realizării obiectivelor şi alocarea raţională a acestora. 

Acest obiectiv se va realiza prin: 

a) implementarea unui sistem managerial bazat pe stabilirea de obiective şi obţinerea de rezultate concrete;

b) orientarea către necesităţile personalului din cadrul sistemului administraţiei penitenciare, angajaţii reprezentând cea mai importantă resursă în demersul de reformare a sistemului;

c) planificarea resurselor şi analizarea impactului politicilor elaborate pentru dezvoltarea sistemului.
Impactul aşteptat prin realizarea acestui obiectiv este creşterea eficienţei şi eficacităţii sistemului administraţiei penitenciare.

� Definiţie: Siguranţa locurilor de detenţie = totalitatea activităţilor desfăşurate în unităţile din cadrul sistemului administraţiei penitenciare în scopul aplicării restricţiilor legale privind libertatea de mişcare a persoanelor private de libertate astfel încât să fie împiedicată sustragerea acestora de la executarea sancţiunilor privative de libertate, precum şi pentru protejarea vieţii, integrităţii corporale şi sănătatea persoanelor private de libertate, a personalului din sistemul administraţiei penitenciare şi a altor persoane care intră în contact cu sistemul administraţiei penitenciare.  

